**Rondelul primei ninsori**

*Radu Iorgulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când vine iarna în a ta privire,

pe mine toamna-ncepe să mă doară

și frunzele se-ascund în amintire

încet în suflet fulgii se strecoară.

În raza lunii simt o istovire

ca-n vis aud un șuier de afară,

când vine iarna în a ta privire

pe mine toamna-ncepe să mă doară.

Ca brazii stau acum fără clintire

și anotimpul trece într-o seară,

clepsidra toarce-n ceruri o sclipire

nu-i strop de aur în a mea comoară.

Când vine iarna în a ta privire.